送高仲山通州教授
作者：仇遠
朝代：宋

paragraphs: 通川得通儒，善類蒙善教。
如此老成人，真足重學校。
我昔客朱方，曾窺管中豹。
言容既篤厚，文字入玄奧。
交游二十年，夷險同一操。
閒居虎林麓，倚窗聊寄傲。
忽承北斗敕，勇鼓來淮櫂。
華髪映青袍，輕帆愜黄帽。
天晴宜征途，芹藻春色到。
臯比坐可暖，三載勤訓導。
惜哉龜手藥，至老方取效。
載酒游五山，何由共吟嘯。